Rane Willerslev

Rane Willerslev (født 5. juni 1971 i Gentofte) er professor i social antropologi, Aarhus Universitet. Han har en ph.d.
fra University of Cambridge (2003) og en kandidatgrad i Visual Anthropology fra University of Manchester (1996). Fra 2004-6 var han lektor ved Granada Center for Visuel Antropologi ved University of Manchester. I 2010 blev han udnævnt til fuld professor i antropologi ved Aarhus Universitet. Fra 2008-11 var han også chef for de Etnografiske Samlinger på Moesgaard Museum. Fra 2011-13 var han direktør for Kulturhistorisk Museum på Universitetet i Oslo, hvor han nu er professor II, og fra 2013 til 2017 har han ledet det arktiske forskningsfokus på Aarhus Universitets Faculty of Arts og koordineret den tværfaglige, arktiske forskning på Aarhus Universitets Arctic Research Centre. Den 1. juli 2017 tiltrådte han stillingen som direktør for Nationalmuseet.

I 2013 blev han tildelt et Jens Christian Skou Fellowship på det nyligt etablerede Aarhus Institute of Advanced Studies. To gange, i 2006 og 2010, er han blevet tildelt bevillinger af Det Frie Forskningsråd, og han har givet den prestigefyldte Malinowski Memorial Lecture på London School of Economics i 2010.

Forfatterskab 
Willerslev er forfatter og medforfatter til mange artikler, bogkapitler og akademiske monografier, og han har redigeret flere antologier og særnumre af tidsskrifter. Siden 2007 har han været medredaktør af "Acta Borealia: Nordic Journal of Circumpolar Societies". Han er også redaktør og medredaktør af tre bogserier: "Ethnography, Theory, Experiment" (Berghahn Books) og "Studies in Death, Materiality and Time" og "Culture, Environment and Adaptation in the North" (begge Ashgate Publishing). I 2007 blev bogen "Soul Hunters: Hunting, Animism and Personhood among the Siberian Yukaghirs" udgivet. Den er blevet brugt bredt for sin innovative teoretiske nytænkning af animisme. I 2012 blev hans selvbiografiske etnografi "On the Run in Siberia" udgivet; den omhandler hans engagement i den russiske pelshandel.

Rane Willerslev har udgivet en række bøger hos forlaget People's Press. I 2017 udkom bogen Tænk vildt - det er guddommeligt at fejle, hvor Willerslev udfolder sin filosofi om kreativitet, viden og ledelse. I 2019 udkom opfølgeren Rygrad og rummelighed, hvor han kommer med sit bud på et moderne dannelsesbegreb baseret på nysgerrighed, risikovillighed og vovemod. I 2020 udkom bogen Ekspeditioner - fra tundraen til savannen, en erindringsbog i storformat med personlige fortællinger fra Rane Willerslevs mange ekspeditioner, uddrag fra dagbøger, interviews og hundredvis af fotos. I 2021 skrev Rane Willerslev i samarbejde med Tommy Heisz, Linda Corfitz Jensen og Nationalmuseets forskere det historiske opslagsværk Danmark før os - Historien fortalt gennem 50 genstande.

Forskning 

Hans vigtigste forskningfelt har været blandt Sibiriens oprindelige folk (jukagirerne og tjukterne) i et komparativt perspektiv, og for nylig er han begyndt at lave feltarbejde hos Ik, en jæger- og subsistens-agerbrugsbefolkning i det nordlige Uganda. Mens hans hovedudgivelser ligger indenfor feltet religion og antropologisk teori, dækker hans publikationer et bredt spektrum af klassiske og nyere antropologiske temaer, der spænder fra animistiske kosmologier og blodofring over dødsstudier, etik, visuel antropologi og museumsstudier, og, senest, eksperimenterende metoder samt grænsefladen mellem antropologi og arkæologi. Han har været en aktiv formidler af sin forskning og har deltaget i debatter om forskning, politik og tværfaglighed: Han har fungeret som fast klummeskribent i videnskabsafsnittet af Politiken, og han har skrevet 2 populære bøger og mange populære artikler, kronikker og debatindlæg, samt organiseret flere internationale museumsudstillinger. Han er medlem af Eventyrernes Klub.

Familie 

Rane Willerslev er enægget tvillingebror til forskeren Eske Willerslev. De har lillesøsteren Anne Willerslev, som er læge, og er børn af erhvervs- og økonomihistorikeren Richard Willerslev og lærer Lona Loell Willerslev.

Bibliografi i udvalg 
 Pelsjæger i ødemarken (1996), forfattet med tvillingebroren Eske Willerslev, Forlaget Klematis 1996, 
 Soul Hunters: Hunting, Animism and Personhood among the Siberian Yukaghirs (2007), University of California Press, 
 På flugt i Sibirien (2009), 
 On the Run in Siberia (2013), University of Minnesota Press, Minneapolis, 
 Taming Time, Timing Death (2013), forfattet med Dorthe Refslund Christensen, Routledge, 
 Transcultural Montage (2013), redigeret af Rane Willerslev og Christian Suhr, Berghahn Books, 
 Samlet liste over publikationer på Aarhus Universitets hjemmeside 
 Tænk vildt - Det er guddommeligt at fejle (2017), People'sPress, 
 Rygrad og rummelighed - Et oplæg til et mere modigt dannelsesbegreb (2019), People'sPress, 
 Ekspeditioner - Fra tundraen til savannen (2020), People'sPress, 
 Danmark før os - Historien fortalt gennem 50 genstande (2021), People'sPress,

Referencer

Eksterne henvisninger 
 Willerslev i Eventyrernes Klub
 At tage elg-jægere alvorligt, artikel i Information

Antropologer fra Danmark
Personer fra Gentofte
Rejsebogsforfattere fra Danmark i 1900-tallet
Eventyrere fra Danmark
Dansksprogede forfattere fra Danmark
Personer i Kraks Blå Bog
Ledere af Nationalmuseet
Ansatte ved Aarhus Universitet
Studenter fra Ordrup Gymnasium